GANSBAAI n Besonderse streek en sy mense | Xplorio Gansbaai
GANSBAAI 'n Besonderse streek en sy mense
"Gansbaai se ontstaansgeskiedenis is onlosmaaklik deel van sy hartklop - die visbedryf: die gawe van die see wat die pioniersvissers geklee, gevoed en vooruit laat beur het.
In dié boek is die storie van die visbedryf in die stemme van die mense vasgevang, praat die verlede deur die nageslag en hoor jy die ryk vissermanstaal in die staaltjies van gister tot vandag." - (SD Fourie).
"Iemand het eendag gesê 'n geskiedskrywer is 'n profeet wat agteruit kyk," het Pieter Scholtz (Voorsitter: Gedenkbundel Komitee), tydens die bekendstelling van die langverwagte boek gesê.
Hierdie boek, Gansbaai…'n besonderse streek en sy mense (skrywers: Jan en SD Fourie), is die verwesentliking van menige Gansbaaier se droom en is op Vrydagaand, 6 Mei 2016 tydens 'n prestige funksie in die Birkenhead Boothengelklub se saal bekendgestel. Mnr Francois (Kat) Myburgh, Area-bestuurder van die Overstrandse Munisipaliteit se Gansbaai Admini-strasie, het as seremoniemeester opgetree en ook die verwelkoming behartig. In haar spreekbeurt het SD Fourie, medeskrywer saam met haar eggenoot, Jan, onder andere na Jan se jarelange "plakboek" verwys, met uitknipsels en foto's oor en van Gansbaai ter illustrasie van sy jarelange passie vir dít wat nou met die finalisering van die boek gerealiseer het.
Die voorsitter van die Gedenkkomitee, Pieter Scholtz, het na die boek as 'n "juweel in woorde" verwys. Raadsdame Nicolette Botha-Guthrie, Overstrandse Uitvoerende Burgemeester, het gesê sy beskou dit as 'n besonderse voorreg om haar gelukwense aan die skrywers, komiteelede en ander betrokkenes oor te dra, waarna sy 'n heildronk op die boek ingestel het. Komiteelid Philip Fourie het die baie lang lys van bedankings behartig, waarna boeke aan etlike persone oorhandig is.
Hierdie kosbare kleinnood is teen R300 per eksemplaar by Gansbaai Toerisme, Gansbaai Superspar en Gansbaai OK Foods te koop.